กินยาคุมกำเนิดแบบ 28 เม็ดมาเกือบๆ 1 ปีค่ะ ประจำเดือนมาตอนวันที่ 13-17 ธันวาคม หลังจากนั้นได้หยุดกินยาในวันที่ 25 พอวันที่ 28 ก็มีประจำเดือนมาอีกครั้งค่ะ รอบนี้หมดวันที่ 30 ค่ะ แล้วหยุดกินยามาเกือบ 2 อาทิตย์ มีเพศสัมพันธ์กับแฟนแบบไม่ได้ป้องกันและหลั่งในค่ะ มีโอกาสท้องไหมคะ
สวัสดีค่ะ หากได้หยุดทานยาคุมกำเนิดโดยที่ยังไม่หมดแผง หลังจากหยุดทานไปประมาณ 2-4 วัน ย่อมมีเลือดออกมา เพราะเยื่อบุโพรงมดลูกขาดการกระตุ้นจากฮอร์โมนจากยา เยื่อบุจึงหลุดลอกออกมากลายเป็นเลือด ดังนั้น หากหยุดทานยาในวันที่ 25 ธ.ค. เลือดที่ออกในวันที่ 28 ธ.ค. จึงถือเป็นเลือดที่ควรออกเป็นปกติและเมื่อหยุดทานยาคุมกำเนิดแล้ว การทำงานของรังไข่ การตกไข่ และโอกาสในการตั้งครรภ์ก็จะเกิดขึ้นภายใน 2-3 สัปดาห์ ดังนั้น หากมีเพศสัมพันธ์ที่ 2 สัปดาห์ โดยไม่ป้องกัน ก็ย่อมจะมีโอกาสตั้งครรภ์ได้ค่ะ หากยังไม่พร้อมที่จะตั้งครรภ์ อาจพิจารณาทานยาคุมฉุกเฉินค่ะ ซึ่งควรทานให้เร็วที่สุดหลังจากมีเพศสัมพันธ์ เพื่อให้ยาเกิดประสิทธิภาพสูงสุด